**Αθήνα, 26 Νοεμβρίου 2020**

**ΕΡΩΤΗΣΗ**

**Προς τον κ. Υπουργό Υγείας**

**Θέμα: Σοβαρό ζήτημα στέγασης υπηρεσίας του Τομέα ΕΚΑΒ Πάρου**

Στη νήσο Πάρο υπηρετούν αυτή τη στιγμή 10 διασώστες/-στριες στο ΕΚΑΒ καλύπτοντας βάρδιες επί 24ώρου βάσεως για την έγκαιρη και αποτελεσματική εξυπηρέτηση των κατοίκων και των επισκεπτών. Δυστυχώς, **αντιστρόφως ανάλογα με την σπουδαιότητα της υπηρεσίας αυτή είναι η μέριμνα για την λειτουργικά επαρκή υπηρεσιακή τους στέγαση**. Μέσα στο τρέχον έτος το προσωπικό του ΕΚΑΒ έχει αλλάξει χώρο υπηρεσίας 3 φορές, χωρίς να έχει εξευρεθεί μια αξιοπρεπώς ικανοποιητική, αποτελεσματική και λειτουργική λύση στο πρόβλημα.

Από την αρχή της πρώτης επιβολής των περιοριστικών μέτρων για την ανάσχεση της πανδημίας το Μάρτιο του 2020, ο Τομέας ΕΚΑΒ Πάρου αποχώρησε από το Κέντρο Υγείας Πάρου όπου και στεγάζονταν, προκειμένου να καλυφθούν οι ανάγκες στέγασης του άρτι αφιχθέντος Κλιμάκιου του ΕΟΔΔΥ. Η μονάδα μεταφέρθηκε σε δημοτικό κτίριο στις Καμάρες, το οποίο όμως τον περασμένο Σεπτέμβριο στέγασε το νεοϊδρυθέν Ειδικό Σχολείο.

Για 2 μήνες η υπηρεσία του ΕΚΑΒ στεγάζονταν σε παραχωρημένο ακίνητο με την δέσμευση εκ μέρους του Δήμου Πάρου για τη μίσθωσή του από αυτόν ώστε να δοθεί μια λύση. Όπως αναφέρεται σε ανακοίνωση της Λαϊκής Συσπείρωσης Πάρου, κατά τα φαινόμενα, ο Δήμος Πάρου δεν μερίμνησε είτε να μάθει για τις απαραίτητες ενέργειες που όφειλαν να γίνουν ώστε να είναι επιλέξιμη η δαπάνη για ενοικίαση ακινήτου προς στέγαση άλλης υπηρεσίας, είτε να προχωρήσει σε συνεργασία με την Διοίκηση του ΕΚΑΒ σε άλλη εναλλακτική λύση. Το αποτέλεσμα των παραπάνω ήταν το κλιμάκιο να παραμείνει άστεγο, η δε ιδιοκτήτρια να καλείται σήμερα να καλύψει τις πάγιες δαπάνες του χρονικού διαστήματος κατά το οποίο γινόταν χρήση του κτιρίου της.

Σήμερα, το προσωπικό του ΕΚΑΒ στην Πάρο «στεγάζεται» σε οικίσκο ISOBOX τον οποίο έχει χορηγήσει η Περιφέρεια Νοτίου Αιγαίου για την διαχείριση περιστατικών που πιθανώς νοσούν από covid-19. Μέσα στο -τοποθετημένο στο χώρο στάθμευσης του Κ.Υ.- ISOBOX, είναι επίσης εγκαταστημένο ένα μηχάνημα για αρνητική πίεση για απολύμανση, μειώνοντας περαιτέρω τον διαθέσιμο χώρο για το προσωπικό της κάθε βάρδιας. Επίσης, στον ίδιο χώρο στάθμευσης πλένονται και απολυμαίνονται τα ασθενοφόρα μετά τις διακομιδές.

Τα παραπάνω έχουν ως αποτέλεσμα:

1. Τα ύποπτα κρούσματα να παραμένουν προς εξέταση και λήψη αποτελεσμάτων μέσα στο Κέντρο Υγείας.
2. Να μην υφίσταται διαθέσιμος και επαρκής χώρος για τη μία διοικητική υπάλληλο που υπηρετεί στο ΕΚΑΒ Πάρου
3. Οι διασώστες/-στριες του ΕΚΑΒ να παραμένουν καθ’ όλη την διάρκεια της βάρδιας τους σε ακατάλληλες συνθήκες

Επειδή

1. Το πρόβλημα της στέγασης υπηρεσιών ΕΚΑΒ στα νησιά είναι ιδιαίτερα οξυμμένο σε σχέση με την ηπειρωτική χώρα, με τους περιορισμένους χώρους των κτιρίων των ΠΠΙ και των Κ.Υ.
2. Προστίθεται στο πρόβλημα στέγασης για μόνιμη διαμονή στα τουριστικά νησιά των Κυκλάδων, καθώς η ανεύρεση κατάλληλου καταλύματος είναι πολύ δύσκολη υπόθεση με αποτέλεσμα ακόμη και την μη αποδοχή της θέσης διορισμού, όπως έχει γίνει για την Πάρο με την τελευταία προκήρυξη για επικουρικό προσωπικό των 670ευρώ.
3. Το ΕΚΑΒ δεν πληρώνει πανελλαδικά για την στέγαση των κλιμακίων διασωστών του, εντούτοις το πρόβλημα είναι υπαρκτό και σοβαρό ως προς την ποιότητα της συνθηκών υπηρεσίας του προσωπικού

**Κατόπιν αυτών ερωτάται ο κ. Υπουργός:**

1. **Γνωρίζει τις συνθήκες υπηρεσίας των υπαλλήλων του ΕΚΑΒ στα νησιά; πώς προτίθεται να παρέμβει ώστε να επιλύσει το πρόβλημα;**
2. **θα μεριμνήσει ώστε να υλοποιηθεί η προφορική δέσμευση του Προέδρου του ΕΚΑΒ για ένταξη δαπάνης στον προϋπολογισμό του 2021 για την αξιοπρεπή στέγαση του κλιμακίου για το ΕΚΑΒ Πάρου;**

**Ο ερωτών βουλευτής**

**Νίκος Συρμαλένιος**